SKRIFTLIG FORESPØRGSEL E-2626/00

af Esko Seppänen (GUE/NGL) til Kommissionen

(1. august 2000)

Om: WTO og dyreforsøg som led i test af kosmetiske produkter

Hvilken strategi påtænker EU at føre under eventuelle forhandlinger i WTO om forbud mod dyreforsøg som led i test af kosmetiske produkter? Hvordan ser Kommissionen på et forbud mod markedsføring af produkter, som har været testet på dyr?

Samlet svar afgivet på Kommissionens vegne af Erkki Liikanen på skriftlige forespørgsler E-2625/00 og E-2626/00

(6. oktober 2000)

OECD's retningslinjer for afprøvning af giftighedsgraden fastlægger, hvilke forsøgsmetoder der er internationalt anerkendte og anbefales til at garantere, at de kemiske stoffer (f.eks. lægemidler, landbrugskemikalier, farlige stoffer og indholdsstoffer i kosmetik), der anvendes i industrien, er sikre. Formålet med disse retningslinjer er at undgå, at landene anvender forskellige forsøgsmetoder, og at samme forsøg gennemføres flere gange. Fællesskabet har i henhold til aftalen om gensidig anerkendelse af data pligt til at anerkende resultaterne af dyreforsøg, der er gennemført i tredjelande. Der er med andre ord intet til hinder for at indføre et EU-forbud mod dyreforsøg til afprøvning af indholdsstofferne i kosmetik, men hvis der er nogen, der i EU ønsker at markedsføre kosmetiske midler med indholdsstoffer, de har afprøvet på dyr i et tredjeland, som anvender OECD's retningslinjer og principper for god laboratoriepraksis til at fastslå stoffernes særlige egenskaber, er Fællesskabet nødt til at anerkende disse resultater. Et forbud mod markedsføring af produkter, der er afprøvet på dyr, vil indebære, at forsøgene må gennemføres på ny efter alternative testmetoder, og det vil være en handelshindring og kan få konsekvenser for en eventuel positiv indstilling, når det gælder anerkendelsen af EU's in vitro-data.

OECD har for nylig indledt forhandlinger om vedtagelse af retningslinjer for in vitro-metoder, der er valideret af Fællesskabet. Kommissionen vil derfor fortsætte sine bestræbelser inden for OECD for at opnå juridisk godkendelse fra OECD til alternative forsøgsmetoder, der allerede er valideret på fællesskabsniveau. Målet er at få indført sådanne metoder ved hjælp af OECD-retningslinjer, så der sikres en virkelig højnelse af dyrs velfærd på verdensplan.

Kommissionen erkender vigtigheden af, at der bliver udarbejdet multilaterale aftaler om standarder for dyrevelfærd. Sådanne standarder, der er baseret på videnskabelig rådgivning, vil være den bedste garanti for, at dyrevelfærdsforanstaltninger ikke misbruges i protektionistisk øjemed.

For så vidt angår et eventuelt EU-forbud mod markedsføring af produkter, der er afprøvet på dyr (uanset om de pågældende produkter er fremstillet i EU eller importeret fra tredjelande), mener Kommissionen, at et importforbud, der begrundes med, at produkterne er afprøvet på dyr, formentlig er i strid med WTO-reglerne (artikel III og XX i den almindelige overenskomst om told og udenrigshandel (GATT) fra 1994 og

artikel 2 i aftalen om tekniske handelshindringer). WTO-reglerne forbyder al forskelsbehandling mellem produkter af samme art. Ifølge WTO-reglerne er der ingen forskel mellem kosmetiske midler, der er afprøvet på dyr, og produkter, der er afprøvet in vitro, og der er derfor intet grundlag for at behandle dem forskelligt. Et generelt markedsføringsforbud kan derfor give anledning til en strid, især med USA og Japan.

På denne baggrund har Kommissionen vedtaget et forslag(1) til Europa-Parlamentets og Rådets direktiv til syvende ændring af Rådets direktiv 76/768/EØF af 27. juli 1976 om indbyrdes tilnærmelse af medlemsstaternes lovgivning om kosmetiske midler(2), som indebærer, at det nuværende markedsføringsforbud ændres til et forbud mod dyreforsøg i EU. Samtidig vil Kommissionen både i tosidede drøftelser og inden for OECD gøre alt, hvad den kan for at fremme, at der på verdensplan bliver brugt alternativer til dyreforsøg.

(1) KOM(2000) 189 endelig.

(2) EFT L 262 af 27.9.1976.